21.12.2022
EL
Επίσημη Εφημερίδα της Ευρωπαϊκής Ένωσης
L 327/11
(63)
Για να διασφαλιστεί η συνοχή με τον κανονισμό (ΕΕ) 2021/2115 και να επιτευχθεί απλούστευση των κανόνων για την έγκριση κρατικών ενισχύσεων για το συγχρηματοδοτούμενο μέρος και την πρόσθετη εθνική χρηματοδότηση του στρα­ τηγικού σχεδίου της ΚΓΠ, η υποχρέωση κοινοποίησης δεν θα πρέπει να εφαρμόζεται σε διάφορες κατηγορίες ενισχύσεων υπέρ ΜΜΕ που δραστηριοποιούνται σε αγροτικές περιοχές, συμπεριλαμβανομένων των ενισχύσεων για βασικές υπηρεσίες και υποδομές, για την εκκίνηση επιχειρήσεων, για συνεργασία, τη νέα συμμετοχή γεωργών σε συστήματα ποιότητας για το βαμβάκι και τα τρόφιμα και τα μέτρα πληροφόρησης και προώθησης των τροφίμων που καλύπτονται από σύστημα ποιότητας.
Τα εν λόγω μέτρα ενισχύσεων θα πρέπει να είναι πανομοιότυπα με τις παρεμβάσεις αγροτικής ανάπτυξης τις οποίες αφορούν και οι απαλλασσόμενες ενισχύσεις θα πρέπει να χορηγούνται μόνο κατ’ εφαρμογή του στρατηγικού σχεδίου της ΚΓΠ του οικείου κράτους μέλους και σύμφωνα με αυτό.
(64)
Η Επιτροπή έχει εφαρμόσει τα άρθρα 107 και 108 της Συνθήκης σε πολυάριθμες περιπτώσεις ενισχύσεων για βασικές υπηρεσίες και υποδομές σε αγροτικές περιοχές και για συνεργασία σε αγροτικές περιοχές, ιδίως στο πλαίσιο των κατευθυντήριων γραμμών του 2014.
Κατά την περίοδο από το 2014 έως το 2020, η Επιτροπή ενέκρινε 27 καθεστώτα ενισχύσεων που αφορούσαν βασικές υπηρεσίες και υποδομές σε αγροτικές περιοχές και 28 καθεστώτα ενισχύσεων που αφορούσαν τη συνεργασία σε αγροτικές περιοχές.
Από την εμπειρία της Επιτροπής συνάγεται ότι τα μέτρα ενισχύσεων προς όφελος αγροτικών περιοχών δεν έχουν προκαλέσει σημαντική στρέβλωση του ανταγωνισμού στην εσωτερική αγορά, λόγω της ύπαρξης σαφών κριτηρίων συμβατότητας, δεδομένου ότι οι ενισχύσεις έχουν συμβάλει στην οικονομική διαφοροποίηση και τη δημιουργία νέων οικονομικών δραστηριοτήτων.
Ως εκ τούτου, είναι σκόπιμο οι ενισχύσεις για βασικές υπηρεσίες και υποδομές σε αγροτικές περιοχές και οι ενισχύσεις για συνεργασία σε αγροτικές περιοχές να απαλλάσσονται από την υποχρέωση κοινοποίησης κρατικών ενισχύσεων.
(65)
Ωστόσο, οι ενισχύσεις για βασικές υπηρεσίες και υποδομές σε αγροτικές περιοχές και οι ενισχύσεις για συνεργασία σε αγροτικές περιοχές θα πρέπει να απαλλάσσονται από την υποχρέωση κοινοποίησης μόνον εάν αποτελούν μέρος στρα­ τηγικού σχεδίου της ΚΓΠ που έχει επικυρωθεί από την Επιτροπή στο πλαίσιο του κανονισμού (ΕΕ) 2021/2115.
(66)
Οι κρατικές ενισχύσεις που χορηγούνται σε ΜΜΕ οι οποίες συμμετέχουν σε έργα τοπικής ανάπτυξης με πρωτοβουλία των τοπικών κοινοτήτων (στο εξής: ΤΑΠΤΚ), τα οποία αναφέρονται στο άρθρο 31 του κανονισμού (ΕΕ) 2021/1060 του Ευρωπαϊκού Κοινοβουλίου και του Συμβουλίου (16) και ορίζονται ως «LEADER» βάσει του κανονισμού (ΕΕ) 2021/2115, έχουν μικρό αντίκτυπο στον ανταγωνισμό, ιδίως λόγω του θετικού ρόλου που διαδραματίζει η ενίσχυση για την ανταλλαγή γνώσεων, ειδικότερα για τις τοπικές και τις γεωργικές κοινότητες, καθώς και λόγω του συχνά συλλογικού χαρακτήρα της ενίσχυσης και της σχετικά μικρής της κλίμακας.
Η φύση των έργων αυτών είναι ολοκληρωμένη, πολυπαραγοντική και πολυτομεακή, γεγονός που μπορεί να εγείρει ορισμένες δυσκολίες για την ταξινόμησή τους βάσει της νομοθεσίας για τις κρατικές ενισχύσεις.
Δεδομένου του τοπικού χαρακτήρα των μεμονωμένων έργων της ΤΑΠΤΚ, τα οποία επιλέγονται βάσει πολυετούς στρατηγικής τοπικής ανάπτυξης που καθορίζεται και υλοποιείται από σύμπραξη δημόσιου και ιδιωτικού τομέα, και του προσανατολισμού τους προς το κοινοτικό, κοινωνικό, περιβαλλοντικό και κλιματικό συμφέρον, ο παρών κανονισμός θα πρέπει να εξετάζει ορισμένες δυσκολίες με τις οποίες βρίσκονται αντιμέτωπα τα έργα ΤΑΠΤΚ, προκειμένου να διευκολύνεται η συμμόρφωσή τους με τους κανόνες για τις κρατικές ενισχύσεις.
Οι δήμοι, από τη φύση τους, δεν εμπίπτουν στο πεδίο εφαρμογής του ορισμού των ΜΜΕ (συμμετοχή του Δημοσίου).
Ωστόσο, οι δήμοι διαδραματίζουν συχνά καίριο ρόλο στην οργάνωση και την υλοποίηση των έργων ΤΑΠΤΚ.
Επομένως, όταν ένα έργο ΤΑΠΤΚ υλοποιείται για την επίτευξη ενός από τους στόχους που καθορίζονται στο άρθρο 1 του κανονισμού (ΕΕ) 2015/1588, θα πρέπει να είναι δυνατή η εξαίρεση κατά κατηγορία ενισχύσεων και για τους δήμους στο πλαίσιο του εν λόγω έργου.
(67)
Δεδομένου ότι τα μικρά ποσά ενίσχυσης που χορηγούνται σε ΜΜΕ οι οποίες επωφελούνται, άμεσα ή έμμεσα, από έργα ΤΑΠΤΚ έχουν περιορισμένη επίδραση στις συναλλαγές και στον ανταγωνισμό, θα πρέπει να θεσπιστούν απλοί κανόνες για τις περιπτώσεις στις οποίες το συνολικό ποσό της ενίσχυσης ανά έργο δεν υπερβαίνει ένα ορισμένο ανώτατο όριο.
Το ίδιο θα πρέπει να ισχύει και για τους δήμους που επωφελούνται άμεσα ή έμμεσα από έργα ΤΑΠΤΚ, τα οποία επιδιώκουν έναν από τους στόχους που καθορίζονται στο άρθρο 1 του κανονισμού (ΕΕ) 2015/1588.
(68)
Στην περίπτωση διαφόρων κατηγοριών ενισχύσεων, όπως έρευνα, μεταφορά γνώσεων και ενημέρωση, μεταξύ άλλων μέσω των διαστημικών δεδομένων και υπηρεσιών της ΕΕ, συμβουλευτικές υπηρεσίες, υπηρεσίες αντικατάστασης στην εκμε­ τάλλευση, προώθηση και πρόληψη και εξάλειψη ασθενειών των ζώων και επιβλαβών για τα φυτά οργανισμών, οι ενισχύσεις χορηγούνται στους τελικούς δικαιούχους της ενίσχυσης έμμεσα, σε είδος, υπό τη μορφή επιδοτούμενων υπηρεσιών.
Σε αυτές τις περιπτώσεις, η απαλλασσόμενη ενίσχυση θα πρέπει να καταβάλλεται στον φορέα παροχής της σχετικής υπηρεσίας ή υλοποίησης της σχετικής δραστηριότητας .
(69)
Σύμφωνα με το άρθρο 4 παράγραφος 1 του κανονισμού (ΕΕ) 2015/1588, είναι αναγκαία η περιοδική αναθεώρηση της πολιτικής για τις κρατικές ενισχύσεις.
Για τον λόγο αυτόν, η διάρκεια εφαρμογής του παρόντος κανονισμού θα πρέπει να είναι περιορισμένη.
Ως εκ τούτου, είναι σκόπιμο να προβλεφθούν μεταβατικές διατάξεις, συμπεριλαμβανομένων των κανόνων για μια περίοδο προσαρμογής μετά τη λήξη ισχύος του παρόντος κανονισμού για τα απαλλασσόμενα καθε­ στώτα ενισχύσεων.
Οι εν λόγω κανόνες θα πρέπει να επιτρέπουν στα κράτη μέλη να προσαρμοστούν στο νέο καθεστώς,
(16) Κανονισμός (ΕΕ) 2021/1060 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τον καθορισμό κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας , και δημοσιονομικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το Μέσο για τη Χρηματοδοτική Στήριξη της Διαχείρισης των Συνόρων και την Πολιτική των Θεωρήσεων (ΕΕ L 231 της 30.6.2021, σ. 159).